Ego Godefridus, ecclesie Lingonensis antistes, notum facio presentibus et futuris, quod dominus Gerardus de Fouvenz, assentiente uxore sua Clementia, et duobus filiis suis, Humberto videlicet et Theoderico, dedit in elemosinam Deo et fratribus de Theoloco medietatem de potestate de Borberein, et quod ad ipsam pertinet, adjecens hoc et promittens, ut si aliqua calumpnia emergente, quispiam eos inde perturbaret aliquando, ved aliquod forisfactum faceret, quod ad injuriam fratrum vel ad decurtationem, vel detrimentum rei posse pertineret, et fratres predicti de Theoloco proclamationem ad domnum Gerardum facerent, ipse domnus Gerardus, non ficto animo, justiciam inde quereret, et, ne possessionem suam amitterent, pro viribus suis manu teneret ac deffenderet. Hoc etiam petiit dominus Gerardus a fratribus sepefatis, ut, si aliqua ab hac possessione alienare se vellent, ei primitus offerrent, quod si nollet retinere, ad alium diverterent cum quo conventionem, vel compositionem, vel transmutationem hujus rei facerent, prout necessitas exigeret. Quin etiam concessit dominus Gerardus supradictus, si illi de Tilecastro aliquam largitatem vellent facere fratribus Theoloci, de rebus quos ab eo possidebant in terra supradicta de Borberein, libere et absque ulla sui contradictione facerent, salvo tamen suo casamento. Testes domni Gerardi, et uxoris Clementie, et Humberti majoris filii: Arnulphus de Foro, Richardus Radix. Testes Theoderici minoris filii fuerunt: Philippus, monachus de Longo Campo, Robertus, famulus monachorum. Vuillelmus de Marregnei, conestabilis, dedit Deo et fratribus Theoloci in elemosinam quicquid habebat in terra de Borberein, sive in casamento sive in dominio, nichil omnino sibi retinens. Hoc laudavit et cum eo donationem fecit uxor sua Aalis et filii eorum, Odo major et Haymo, minor, filie quoque Elisabeth et Agnes. Testes domini Vuillelmi et uxoris sue Aladie et filiorum supradictorum sunt: domnus Robertus, decanus de Divione, Vuillelmus, miles, de Orjul, Johannes Borgauz, medicus de Divione. Testes filiarum sunt: magister Johannes Boigauz, Johannes, miles, de Divione, Petrus, frater Arnoldi Divionensis.